คาดวันวาเลนไทม์ เงินสะพัดกว่า 2.45 พันล้าน
วันวาเลนไทน์ปีนี้คาดเงินสะพัด 2,450 ล้านบาท เหตุราคาสินค้าสูงขึ้น แต่ปริมาณการซื้อเท่าเดิม โดยดอกไม้ ช็อกโกแลต การ์ด ยังคงเป็นของขวัญยอดนิยม
10 ก.พ. 2553

วันวาเลนไทน์ปีนี้คาดเงินสะพัด 2,450 ล้านบาท เหตุราคาสินค้าสูงขึ้น แต่ปริมาณการซื้อเท่าเดิม โดยดอกไม้ ช็อกโกแลต การ์ด ยังคงเป็นของขวัญยอดนิยม
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้า เปิดเผยผลการสำรวจ ทัศนคติ พฤติกรรม และการใช้จ่ายช่วงวันวาเลนไทน์ ว่า การใช้จ่ายในช่วงวันวาเลนไทน์ในปีนี้จะมีมูลค่ารวม 2,450 ล้านบาท โดยมีการใช้จ่ายเฉลี่ยรวม 1,074 บาทต่อคน เพิ่มขึ้นจากปี 2552 5.35% ซึ่งถือว่าบรรยากาศไม่คึกคักเท่าที่ควร และเพิ่มขึ้นน้อยเมื่อเทียบกับ 3 ปีที่ผ่านมา เพราะประชาชนระมัดระวังในการจับจ่ายมากขึ้น
สำหรับกิจกรรมในวันวาเลนไทน์กลุ่มตัวอย่าง 33.9% ไปทานข้าวนอกบ้าน 26.9% อยู่บ้าน 18.2% ไปดูหนัง และ 13.5% ไปเดินห้างสรรพสินค้า ส่วนการซื้อของขวัญให้คู่รัก ดอกไม้ 21.2% ช็อกโกแลต 19.4% การ์ด 16.8% ตุ๊กตา 10.8% โดยจะมีค่าใช้จ่ายในการซื้อของขวัญให้กับคู่รักต่อรายประมาณ 586.66 บาท เพิ่มขึ้นจากปี 2552 ที่มีค่าใช้จ่าย 577.13 บาทต่อราย  
ขณะที่ปริมาณการซื้อเมื่อเทียบกับปี 2552 มีจำนวนไม่เปลี่ยนแปลง 48.5% ลดลงเล็กน้อย 13.4% เพิ่มขึ้นเล็กน้อย 21.2% ส่วนมูลค่าการซื้อสินค้าไม่เปลี่ยนแปลง 50.5% เพิ่มขึ้นเล็กน้อย 23.2% ลดลงเล็กน้อย 12.3% โดยที่มาของเงินส่วนใหญ่ 63.8% มาจากเงินออม 19.1% มาจากเงินเดือน 15% อื่นๆ หรือขอจากผู้ปกครอง และ 2.1% มาจากเงินโบนัส 
ด้านความคิดเห็นเกี่ยวกับบรรยากาศในวันวาเลนไทน์เมื่อเทียบกับปี 2552 มีกลุ่มตัวอย่างจำนวน 43.7% เห็นว่าบรรยากาศความคึกคักไม่ต่างจากปีที่แล้ว ส่วนอีก 16.5% เห็นว่าคึกคักน้อยกว่าปีที่แล้ว เนื่องจากราคาสินค้าแพงขึ้น เศรษฐกิจยังอยู่ในภาวะซบเซา และปัญหาการเมืองยังขาดเสถียรภาพ ขณะที่ 39.8% เห็นว่าบรรยากาศคึกคักว่าปีที่แล้ว เพราะคาดหวังว่าเศรษฐกิจจะดีขึ้น มีสถานที่เที่ยวมากขึ้น เป็นวันตรุษจีน ราคาสินค้าถูกลง และผู้ปกครองไม่อยู่ 
นอกจากนี้ กลุ่มตัวอย่างจำนวน 86.6% เห็นว่าวันวาเลนไทน์มักมีการขึ้นราคาของขวัญเกินความเป็นจริง 84.9% เห็นว่ามีการขึ้นราคาดอกไม้เกินความจริง 
“บรรยากาศวันวาเลนไทน์ปีนี้จะไม่คึกคักมากนัก เพราะตรงกับวันตรุษจีน และคนส่วนใหญ่ให้ความสำคัญกับวันตรุษจีนมากกว่า โดยเลือกที่จะพักผ่อนอยู่บ้าน และฉลองตรุษจีนกับครอบครัว” นายธนวรรธ์ กล่าว
สำหรับสถานการณ์ทางการเมืองคาดว่าไม่น่าจะส่งผลกระทบต่อการจับจ่ายใช้สอยในช่วงเทศกาล เนื่องจากการชุมนุมที่อาจะเกิดขึ้นจะมีอยู่ในเฉพาะจุดเท่านั้น ไม่ได้ส่งผลกระทบต่อประชาชนทั่วไป แต่จะกระทบกับการตัดสินใจซื้อสินค้าในอนาคตมากกว่า